Ad aqueste Jonathan lo Calhòc qui dromilha en cadun de nosauts

**Permèra partida**

Qu'èra lo matin e l'aur d'un só tot nau que tremolava suus ahroncilhs d'ua mar pasible.

A ua encabladura de l'estran, lo batèu de pesca, lhuvants los sons hialats, qu'invitava a l'esdejuar, e lo son ahup transmetut dens l'èrt qu'atirava mila calhòcs virolejants e se disputants las brigalhas de peish.

Ua navèra jornada de trabalh que començava atau.

Mes, sol, lunh deu batèu e de l'estran, Jonathan Livingston lo Calhòc que s'exerçava. A un trentenat de mètres d'altitud, que baishava las soas patas palmadas, lhuvava lo son bèc e s'esforçava dolorosament d'imprimir a las soas alas ua cavada mei hòrta. Aquera cavada travava lo son vòu. Que's sentiva alentir dinc a que sus lo son cap lo vent n'estot pas mei qu'ua leugèra bohada e que là en baish, devath eth, s'estanca l'ocean. Los uelhs miei barrats, guardants la soa alenada, dab ua concentracion furiosa, que s'esforçava de balha ua corbada mei grana a las soas alas... e un chic mei enqüèra... Puish la desaviada qu'espeluhava las soas plumas, que desarrapava e cadèva.

Los calhòcs, qu'ac sàbem tots, n'an pas jamei lo mendre trabuc en vòu ; ne coneishen pas la pèrta de velocitat. Càder deus èrts tota sustentacion escapada, qu'es entad eths la vergonha, qu'es entad eths lo desaunor.

Mes Jonathan Livingston lo Calhòc, shets nada vergonha, torçants un còp de mei las soas alas, las enarcavan en fremissants - alentissant, alentissant, per s'ahondrar enqüèra per desaviada...

Jonathan Livingston lo Calhòc, solide, n'èra pas un auchèth ordinari.

La màger part deus calhòcs ne's soscan pas d'apréner, per çò de tecnica de vòu, que los rudiments, qu'es a díser lo mejan de s'alunhar de l'estran per cercar lo de qué, puish tornar s'i pausar. Per la majoritat deus calhòcs, n'es pas volar mes minjar l'important. Pr'aqueste calhòc totun, l'important n'èra pas de minjar, mes de volar.

Jonathan Livingston lo Calhòc qu'aimava per dessús tot volar.

Aquera faiçon de véder las causas - qu'anava ac véder aus sons despens - n'es pas la bona per estar popular au bèth miei deus auts auchèths deu clan. Los sons pair e mair

eths medís qu'èran consternats de véder Jonathan passar jornadas sancèras, solet, a efectuar centenats de planats a altitud baisha, tostemps a experimentar.

Que's demandavan percé, per exemple, quan susvolava l'aiga a ua hautor de la mietat de la soa envergadura, que podèva damorar en l'èrt mei longtemps a mendre esfòrç. Los sons planats ne s'acabavan pas per l'acostumada shisclada que hèi sus la mar l'impact de las soas patas abaishadas mes per ua longa tralha plata quan tocava la susfàcia, patas escamotadas. Quan se metut, au bèth miei de la plaja, a aterrir suu vente puish a mesurar a pas comptats la longor de l'eslurrada suu sable, los sons pair e mair estoren bien segur atingits per ua vertadera consternacion.

— Mes Jon, que lo demandava la soa mair, percé, mes percé ? Qu'es donc tan mauaisit, Jon d'estar com tots los auts membres de la comunautat ? Ne pòds pas dishar lo vòu en rasejar aus pelicans e aus albatros ? Percé ne minjas pas ? Hilhòt, n'as pas mei que la pèth suus òs !

— Mair, que m'es egau de n'avéder que la pluma e los òs. Çò que vui, qu'es saber çò que m'es possible o impossible de har dens los èrts, qu'es tot. Ne desiri pas ua auta causa.

— Veids, Jonathan, que lo ditz lo son pair non shets benvolença, l'ivèrn n'es pas lunh. Los batèus que seràn mensh e los peishs de susfàcia que devararàn dens las pregondors. S'estudiar es per tu un tan gran besonh, alavetz, estudia tot çò qu'es de cap au de qué e la manièra de se lo procurar. Aqueras questions d'aerodinamica, qu'es bien bròi, mes ne vívem pas de vòu planat. Ne desbrombis pas jamei que l'unica rason deu vòu, qu'es de trobar a minjar !

Jonathan, plan ensenhat, qu'assentit.